信手閲清溪詩一首依韻即事
作者：王邁
朝代：宋

paragraphs: 久雨妨好春，朝暮無休息。
出門欲有行，苔滑泥餘尺。
四望人烟稀，千山鳥聲寂。
饕寒不肯歸，青帝覺無力。
况有黄巾徒，鄰郊漸相迫。
虐焰挺戈予，連車掠金帛。
王旅猶稽留，民兵半覆沒。
羊狠來莫當，鼠竄去無迹。
踐蹂清野塵，原草不能碧。
世運何乖張，生靈罹此厄。
丁壯抱枵腸，駢頭受科率。
氛妖誰掃清，氣象太窘窄。
書生憂國懷，半夜轉加劇。
相倚如輔車，忍視爲胡越。
富家太不仁，增價糶斗石。
但愛囊橐豐，不憂狗鼠黠。
甘爲盜貯儲，遑恤人饑渴。
兇渠曷日殲，苦潦何時歇。
作詩愧北征，聊以志歲月。